Den første tidfestede ideen om å få bygd ei kirke i Austre Vågan ble framsatt så tidlig som i 1900. Vågan kommune hadde imidlertid dårlig økonomi, og det gikk lang tid før ideen kunne realiseres. I november 1941 ga professor Ewald Bosse og hans kone 30 000 kroner til bygging av ei lita kirke et sted i Hålogaland. Biskop Wollert Krohn-Hansen i Hålogaland bispedømme ble enig med prost Kristen Skjeseth i Vågan om å bruke pengene til å bygge ei kirke i Digermulen. Byggingen av kirka kom imidlertid ikke i gang før i juli 1950.